gu en en en en en en en en en en en en en en en en tl tr en en en en en en en en en en en en en en en fr tr en en en en es en en en en en en en en en en fi en nl en en pt en gu gu en nl en en gu gu gu gu gu gu gu gu gu gu gu gu gu gu gu en en en en en fa en en en en en ru en en en en en en en en es en en en en ar en en en en en en
બાપુ (શૅરબજાર), સેહત કે લિએ તૂ તો હાનિકારક હૈ!
You need an iframes capable browser to view this content.
નવા વરસમાં ધ્યાનમાં રાખવા જેવી બાબતો કઈ છે?
શૅરબજારની સાદી વાત - જયેશ ચિતલિયા
‘દંગલ’ના આ ગીતમાંથી સબક આમિર ખાનની ‘દંગલ’ ફિલ્મમાં એક રસપ્રદ ગીત છે : બાપુ, સેહત કે લિએ તૂ તો હાનિકારક હૈ. પોતાની દીકરીઓને કુસ્તીબાજીમાં અવ્વલ અને વિશ્વવિજેતા બનાવવા પિતા તરીકે તે દીકરીઓ પાસે કેવી-કેવી કઠિન કસરતો અને શ્રમ કરાવે છે અને એ કરતી વખતે તેમનો આ બાપુ દીકરીઓને સેહત (તબિયત) માટે હાનિકારક લાગે છે; કારણ કે આમાં ખૂબ મહેનત છે, કડક શિસ્ત છે અને ધૈર્ય પણ જોઈએ છે. શૅરબજારમાં પણ આ બાબતો જરૂરી છે, પરંતુ આ ત્રણ વિના શૅરબજાર પણ સેહત માટે હાનિકારક સાબિત થઈ શકે છે. આપણને શૅરબજારમાં ઝટપટ નાણાં કમાવા હોય છે; પરંતુ એ માટે આપણે જરૂરી મહેનત કરવા તૈયાર હોતા નથી, ધીરજ રાખવા સજ્જ હોતા નથી. આપણને તો બસ ટૂંકા સમયમાં ડબલ અથવા ઊંચું વળતર જોઈતું હોય છે. પરિણામે આવી માનસિકતા આપણા માટે હાનિકારક સાબિત થાય છે. જો આપણે મહેનત અને ધીરજ તેમ જ લાંબા સમયના કમિટમેન્ટ સાથે શૅરબજારમાં આગળ વધીએ તો ‘દંગલ’ની જેમ શ્રેષ્ઠ પરિણામ મેળવી શકીએ છીએ.
પ્રસારમાધ્યમોને સતત જોયા કરવું પણ હાનિકારક
આ નવા વરસથી એક આ વાત પણ ધ્યાનમાં રાખીએ કે આ ટૂંકા રસ્તા કે ઝટપટ કમાઈ લેવાના માર્ગ માટે આપણે જે માધ્યમો પાસેથી માહિતી કે કથિત માર્ગદર્શન મેળવીએ છીએ એ પણ આપણને મોટા ભાગે ગેરમાર્ગે દોરનારાં હોય છે. મોટા ભાગના લોકો શૅરો લીધા બાદ સતત ટીવીની બિઝનેસ-ચૅનલો જોયા કરીને મૂંઝાયા કરે છે. ભાવોની વધઘટ અને સમાચારોની રમઝટ તેમને માર્ગદર્શન આપે કે ન આપે, ચિંતા અને બ્લડ-પ્રેશર જરૂર આપી શકે છે. પ્રિન્ટ હોય કે વેબસાઇટ કે ટીવી-મિડિયા; આ માધ્યમો તમને માહિતી આપી શકે, એમાંથી માર્ગદર્શન આપણે આપણી વિવેકબુદ્ધિ મુજબ તારવવું પડે. વાસ્તવમાં તબિયત સારી રાખવી હોય તો બિઝનેસ-ચૅનલો જોવાનું ટાળવું જોઈએ; જેમાં સતત શૅરોના ભાવોની વધઘટની વાતો થતી હોય કે બેસ્ટ બાય અને બેસ્ટ સેલ કે હોલ્ડ, અક્યુમ્યુલેટ, ટાર્ગેટ, બુક પ્રૉફિટ, બુક લૉસ વગેરે જેવી સતત વાતો થતી હોય. આ વાતો સટોડિયા વર્ગ માટે સંભવત: ક્યાંક ઉપયોગી હોઈ શકે, પરંતુ રોકાણકારો માટે નહીં. જેમણે લાંબા ગાળાનું રોકાણ કર્યું છે તેમણે આવી વાતોની તદ્દન ઉપેક્ષા કરવી જ તેમના સ્વાસ્થ્ય માટે સારી બાબત છે; કારણ કે આ વાતો મોટા ભાગે ટૂંકા ગાળાની ચાલ માટે અને તત્કાળ બનેલી ઘટના-સમાચારની સંભવિત અસર કે ધારણા પર આધારિત હોય છે, જે આપણા માનસ પર લેતા રહીએ તો આપણા રોકાણના નિર્ણય વિશે કન્ફ્યુઝ થવાની શક્યતા વધી જાય અને સ્ટ્રેસ પણ વધી શકે જે ખરેખર રોકાણકારની તબિયત માટે હાનિકારક બની શકે. યસ, કંપની અને એના મૅનેજમેન્ટનાં ફન્ડામેન્ટલ્સ-ટ્રૅક રેકૉર્ડ જુઓ અને આગળ વધો એમાં જ સાર રહે છે. આ બે હકીકતને સમજ્યા બાદ આપણે હવે બજારના વીતેલા સપ્તાહની વધઘટ અને નવા વરસે જે પાંચ બાબતો મહત્વની છે એની ઝલક જોઈએ. અલબત્ત, ઉપરની બાબતો આપણી આર્થિક-માનિસક તંદુરસ્તી માટે કાયમ યાદ રાખવા જેવી છે.
ગયા સપ્તાહમાં એક તબક્કે સોમવારે બજાર બ્રેક્ઝિટ સમયે જેટલું નીચે ગયું હતું એ લેવલ સુધી નીચે આવી ગયું હતું, જે બીજા દિવસે મંગળવારે જ ૪૦૦ પૉઇન્ટના ઉછાળા સાથે રિકવર થઈ ગયું હતું. એને કારણે સેન્સેક્સ ફરી ૨૬,૦૦૦ની ઉપર અને નિફ્ટી ફરી ૮૦૦૦ની ઉપર બંધ આવ્યો હતો. બુધવારે વળી બજાર ૨૦૦ પૉઇન્ટ જેટલું વધીને નીચે આવી ગયું હતું. ગુરુવારે બજારે ફરી પૉઝિટિવ ટર્ન લીધો અને સેન્સેક્સ દોઢસો પૉઇન્ટ ઉપર બંધ રહ્યો હતો. શુક્રવારે સપ્તાહના અંતે તેમ જ વરસના અંતિમ સત્રમાં બજારે અઢીસો પૉઇન્ટની વૃદ્ધિ સાથે પૉઝિટિવ બંધ રહીને વરસ ૨૦૧૬ને પૉઝિટિવ વિદાય આપી હતી.
૨૦૧૭ પાસે બહુ આશા ન રાખવી
ગયા સપ્તાહમાં એક તરફ ફૉરેન ર્પોટફોલિયો ઇન્વેસ્ટરોને ઊંચા ટૅક્સનો ભય ઊભો થયો હતો, જ્યારે વડા પ્રધાનના શૅરોના સોદાઓ પર ટૅક્સ વધશે અને લૉન્ગ ટર્મ કૅપિટલ ગેઇન ટૅક્સની મુક્તિ નાબૂદ થશે એવાં નિવેદનોની અસર પણ સોમવારે બજાર પર નેગેટિવ રહી હતી. જોકે નાણાપ્રધાને આવું નહીં થાય એવી સ્પક્ટતા પણ કરવી પડી હતી. એમ છતાં બજારે સોમવારે અઢીસો પૉઇન્ટનો ઘટાડો બતાવીને નિરાશ કર્યા હતા. હવે સરકાર બજેટમાં કરવેરાનો બોજ ઘટે એવાં પગલાં સાથે ઘણાં પ્રોત્સાહક પગલાં ભરવાની છે એવું જોરશોરથી કહેવાઈ રહ્યું છે, જેની પૉઝિટિવ અસર ફેલાઈ રહી છે. અલબત્ત, અનિશ્ચિતતા સાથે આ વધઘટ થઈ રહી છે. જોકે વરસ ૨૦૧૭નાં પ્રથમ બેથી ત્રણ ક્વૉર્ટર ડીમૉનેટાઇઝેશનની અસરમાં જવાની શક્યતા વધુ છે. એ પહેલાં પાંચ રાજ્યોની ચૂંટણીની પણ કંઈક અંશે બજાર પર અસર જોવાશે. આમ મોટા ભાગે ૨૦૧૭ પાસે બજારને મોટી તેજીની કે વૃદ્ધિની આશા નથી. સિવાય કે બજેટ કોઈ ચમત્કાર કરે તો વાત જુદી છે. બાકી ૨૦૧૭ અનિશ્ચિતતાથી ભરેલું અને વૉલેટાઇલ રહેશે એમ જણાય છે.
આગામી સમયની પાંચ મહત્વની બાબત
૨૦૧૭ના આરંભ સાથે આ પાંચ બાબતો પર નજર રાખવી આવશ્યક છે. અમેરિકાની આગામી પૉલિસી, આપણું આગામી બજેટ, ક્રૂડના ભાવ અને રૂપી-ડૉલરના દર, વ્યાજદર અને ડીમૉનેટાઇઝેશનની આફ્ટર-ઇફેક્ટ. સૌપ્રથમ અમેરિકાની વાત કરીએ તો નવા પ્રેસિડન્ટ ડોનલ્ડ ટ્રમ્પ આર્થિક વિકાસને વેગ આપવાનાં પગલાં ભરશે એવી વાતો સતત થતી રહી છે, જેને ધ્યાનમાં રાખીને ગ્લોબલ રોકાણકારો ઇમર્જિંગ માર્કેટ્સમાંથી નાણાં પાછાં ખેંચી અમેરિકામાં લઈ જઈ રહ્યા છે. વધુમાં ૨૦૧૭માં અમેરિકામાં ફરી વ્યાજદર વધારાશે એવું જાહેર થઈ ચૂક્યું છે, એ પણ વરસમાં ત્રણ વાર વ્યાજ વધારાશે એવું કહેવાયું છે જેથી એની અસર પણ જોવાશે. બીજી બાજુ આપણા દેશમાં ધિરાણ પરના વ્યાજદર ઘટશે એવી વાતો છે, જે કૉર્પોરેટ સેક્ટરનો બોજ ઘટાડશે તેમ જ ડિમાન્ડ વધારશે. આ સાથે બચત પરના વ્યાજદર પણ ઘટી શકે, જેને લીધે લોકોનાં બચતનાં નાણાં મ્યુચ્યુઅલ ફન્ડ તરફ અથવા ઇક્વિટી માર્કેટ તરફ વધુ વળે એવી શકયતા છે. ક્રૂડના ભાવ હજી વધશે તો ભારતની ચિંતા વધશે તેમ જ ડૉલર વધુ મજબૂત થશે તો પણ ભારત પર એની વિપરીત અસર સંભવ છે; જ્યારે સૌથી મોટા પરિબળ ડીમૉનેટાઇઝેશનની અસર કમસે કમ બે ક્વૉર્ટર અથવા એથી વધુ ચાલી શકે છે, જે વિકાસને નરમ કે નબળો પાડશે તો બજાર પર એની પણ વિપરીત અસર નક્કી છે. ઇન શૉર્ટ, બજાર પાસે સૌથી મોટી આશા બજેટ અને એમાં આવનારા પાવરફુલ સુધારા છે. અલબત્ત, આ બધા સંજોગો વચ્ચે પણ ભારતીય બજારનાં આર્થિક ફન્ડામેન્ટલ્સ મજબૂત રહ્યાં હોવાથી ઇમર્જિંગ માર્કેટમાં ભારત રોકાણ અર્થે સૌથી વધુ પસંદગીપાત્ર દેશ રહેશે. અમેરિકાની ઇકૉનૉમીના સુધારા પણ ભારત જેવા દેશ માટે લાભદાયી સાબિત થશે. એમાં પણ જો ડીમૉનેટાઇઝેશનની અસર પૉઝિટિવ આવવાની શરૂ થશે ત્યારે બજાર ખરી દિશા અને સ્પીડ પકડશે એમ માની શકાય.
સિંગાપોર ફૅક્ટરની અસરરૂપે બજારમાં વેચવાલી સંભવ
શુક્રવારે ભારત સરકારે સિંગાપોર સાથેના ટૅક્સ-કરારમાં જે સુધારા કર્યા છે એ મુજબ સિંગાપોરમાંથી ભારતીય શૅરબજારમાં રોકાણ કરનાર પર પહેલી એપ્રિલથી ચોક્કસ દરે કૅપિટલ ગેઇન ટૅક્સ લાગુ થશે. એમાં અત્યાર સુધી સંપૂર્ણ મુક્તિ હતી. હવે બે વરસમાં આ સંપૂર્ણ મુક્તિ પણ નાબૂદ થઈ જશે. મોટા રોકાણકારો આ ટૅક્સ-મુક્તિનો ગેરલાભ લઈ રહ્યાનું અથવા આ માર્ગે ભારતમાં કાળાં નાણાં ધોળાં થઈ રહ્યાં હોવાનું બનતું રહ્યું હોવાથી સરકારે આ કદમ ભર્યું છે. જોકે આ પગલાંની અસરરૂપે શૅરબજારમાં આ સપ્તાહમાં મોટી વેચવાલી આવવાની શંકા વ્યક્ત થાય છે. ટૅક્સ લાગુ થાય એ પહેલાં ઇન્વેસ્ટરો પોતાનો પ્રૉફિટ બુક કરીને ટૅક્સ-મુક્તિનો લાભ લેવા સક્રિય થઈ જશે એમ કહેવાય છે.
રોકાણકારોએ શું કરવું બહેતર?
જોકે બજાર ધીમી ગતિએ અને વધઘટ સાથે જ આગળ વધી શકે એમ છે, કારણ કે એને દોડાવનારાં પરિબળોની સાથે-સાથે એને ધીમાં પાડનારાં પરિબળો પણ આવતાં રહેશે. એથી વર્ષ ૨૦૧૭ રોકાણકારો માટે નિરીક્ષણનું વધુ રહેશે તેમ જ જોખમ લેવાની ક્ષમતા ધરાવનાર માટે ખરીદીનું રહેશે. જેઓ બેથી ત્રણ વરસના લાંબા સમય માટે હોલ્ડ કરવાની ક્ષમતા ધરાવતા હશે તેમના માટેનું આ તકલક્ષી વરસ ગણવું. જેઓ આ સમયમાં શૅરબજારનું વધુ જોખમ લેવા તૈયાર ન હોય તેમણે મ્યુચ્યુઅલ ફન્ડનો માર્ગ વહેલી તકે અપનાવી અથવા વધારી-વિસ્તારી લેવો જોઈએ. યાદ રહે કે બજારનો મંદ સમય જ રોકાણકારો માટે સક્રિય બનવાનો સમય હોય છે. ‘દંગલ’ સમાન સફળતા જોઈતી હશે તેમણે ધીરજ અને સમયનો સાથ બજારને આપવો પડશે. લોકો શું કહે છે કે કરે છે એનાથી વિપરીત વિચારીને મક્કમતાપૂવર્‍ક પોતાના વિવેક અને ફોકસ સાથે આગળ વધવું જોઈશે.
Subscribe via email (Registered users only)
Write the displayed characters
Please enable JavaScript to post a new comment
You need an iframes capable browser to view this content.
Copyright © 2012 Mid-day Infomedia Ltd. All Rights Reserved.